b'\n_START_ARTICLE_\nTrubarjeva hi\xc5\xa1a literature\n_START_PARAGRAPH_\nTrubarjeva hi\xc5\xa1a literature je prva literarna hi\xc5\xa1a v Sloveniji, odprta pod okriljem projekta Ljubljana - svetovna prestolnica knjige 2010, s sede\xc5\xbeem na Stritarjevi ulici 7 v Ljubljani. Hi\xc5\xa1a je kot poseben javni prostor v mestu Ljubljana, namenjen literaturi in knjigi, za obiskovalce odprta od 2. septembra 2010. S projektom prve literarne hi\xc5\xa1e, katerega nosilka je Mestna ob\xc4\x8dina Ljubljana, Oddelek za kulturo, se je mesto Ljubljana pridru\xc5\xbeilo \xc5\xa1tevilnim evropskim mestom - M\xc3\xbcnchnu, Dunaju, Hamburgu, Salzburgu, K\xc3\xb6lnu, K\xc3\xb8benhavnu... -, v katerih \xc5\xbee vrsto let delujejo podobne javne institucije. Hi\xc5\xa1a je ena od trajnih pridobitev projekta Ljubljana - svetovna prestolnica knjige 2010, ki ga je Unesco podelil mestu Ljubljana za leto 2010 za obdobje enega leta (od 23. aprila 2010 do 23. aprila 2011). Konec leta 2011 je Trubarjeva hi\xc5\xa1a literature pre\xc5\xa1la pod upravljanje Mestne knji\xc5\xbenice Ljubljana.\n_START_SECTION_\nProstori\n_START_PARAGRAPH_\nHi\xc5\xa1a je bila leta 1524 zgrajena kot dvonadstropna renesan\xc4\x8dna stavba za tedanjega ljubljanskega veletrgovca Wolfganga Boscha. V hi\xc5\xa1i je med letoma 1536 in 1540 nekaj \xc4\x8dasa \xc5\xbeivel tudi Primo\xc5\xbe Trubar (1508 \xe2\x80\x93 1586), avtor prve slovenske knjige. Trubarjeva hi\xc5\xa1a literature predstavlja za\xc5\xa1\xc4\x8dito spominske dedi\xc5\xa1\xc4\x8dine Primo\xc5\xbea Trubarja in obenem odpiranje prostorov javnosti z zelo raznolikim kulturnim programom. Prostori Trubarjeve hi\xc5\xa1e literature se nahajajo v prvem nadstropju najstarej\xc5\xa1e datirane hi\xc5\xa1e v Ljubljani na Ribjem trgu 2, vhod v obnovljene prostore pa je iz Stritarjeve ulice 7. Prenovljeni prostori Trubarjeve hi\xc5\xa1e literature merijo 175 kvadratnih metrov, na katerih se zdru\xc5\xbeujejo muzejska soba, posve\xc4\x8dena spominu Primo\xc5\xbea Trubarja, osrednji prireditveni prostor z manj\xc5\xa1im razstavnim prostorom in dva manj\xc5\xa1a klubsko-\xc4\x8ditalni\xc5\xa1ka prostora. V muzejski sobi Trubarjeve hi\xc5\xa1e literature je na ogled sodobna svetlobna instalacija italijanskega umetnika Alessandra Lupija ter izbrani faksimili slovenskih prvotiskov Primo\xc5\xbea Trubarja, Adama Bohori\xc4\x8da, Jurija Dalmatina in Sebastijana Krelja. V klubskem delu hi\xc5\xa1e se nahaja svetlobno-mehanska animacija slovenskega umetnika \xc5\xbdige Lebarja.\n_START_SECTION_\nProgram\n_START_PARAGRAPH_\nV Trubarjevi hi\xc5\xa1i literature pripravljajo dogodke za raznoliko ciljno ob\xc4\x8dinstvo. Izbor prireditvenih tematik povezujejo s knjigo, literaturo in mestom, skozi ta tri idejna programska izhodi\xc5\xa1\xc4\x8da pa raziskujejo \xc5\xa1iroko polje vsebinsko sorodnih podro\xc4\x8dij.'